钦定古今图书集成/明伦汇编/氏族典/第570卷 > 《廖用贤尚友录》 > 申屠嘉
## 钦定古今图书集成/明伦汇编/氏族典/第570卷 > 《廖用贤尚友录》 > 申屠嘉

按《汉书申屠嘉传》：“嘉，梁人，以材官蹶张从高帝，为队
率，从击黥布，为都尉。孝惠时，为淮阳守。孝文元年，举
故以二千石从高祖者，悉为关内侯。十六年，迁御史
大夫，代张苍为丞相，封故安侯。廉直不受私谒。大中
大夫邓通爱幸嘉，入朝，通居上旁怠慢。嘉罢朝，召通
诣相府，责曰：‘小臣戏殿上，大不敬，当斩’。通顿首出血。”
上使使持节召通而谢丞相。孝景即位，晁错用事，嘉
恶之。错穿宗庙垣，将奏诛之。错恐，先自归上。及嘉请，
上曰：“我使为之，错无罪。”嘉恨，为所卖，至舍，呕血死，谥
曰节。